ΧΟΡΩΔΙΑ ΣΥΛΛΟΓΟΥ ΦΙΛΩΝ ΜΟΥΣΙΚΗΣ

¨ΒΕΛΒΕΝΤΙΝΕΣ ΦΩΝΕΣ¨

Η τάση για τη χορωδιακή απόδοση των τραγουδιών είναι έμφυτη στους κατοίκους του Βελβεντού και μεγάλη η αγάπη τους γι’ αυτού του είδους τη μουσική. Ανέκαθεν υπήρχαν στον τόπο μας ερασιτεχνικές χορωδίες διαφόρων ειδών (έντεχνες, παραδοσιακές, εκκλησιαστικές).

Η Μικτή Χορωδία με τη σημερινή της μορφή δημιουργήθηκε τον Οκτώβριο του 2004 από ερασιτέχνες χορωδούς υπό την οργάνωση και τη διδασκαλία του συγχωριανού μας Δημήτρη Χρύσου και υπό την σκέπη του Μορφωτικού Ομίλου Βελβεντού. Από το Σεπτέμβριο του 2017 ανήκει στο Σύλλογο Φίλων Μουσικής “Βελβεντινές Φωνές” ο οποίος συστάθηκε από πρωτοβουλία των μελών της χορωδίας.

Σκοπός της δημιουργίας και της λειτουργίας της είναι η διάσωση της μουσικής μας παράδοσης και η πολιτιστική ανάπτυξη της περιοχής μας, μέσα από τη μουσική καλλιέργεια και την ανακάλυψη νέων μουσικών δρόμων.

Γι΄ αυτόν το λόγο έχουν δημιουργηθεί τρία τμήματα με απώτερο σκοπό να τροφοδοτεί το ένα το άλλο. Έτσι σήμερα λειτουργούν: Η τετράφωνη μικτή ενηλίκων, η τρίφωνη εφηβική κοριτσιών και η δίφωνη παιδική χορωδία.

Το τμήμα ενηλίκων αποτελείται από 44 μέλη και το ρεπερτόριό του περιλαμβάνει τραγούδια από όλο το φάσμα και τον πλούτο της ελληνικής και ξένης μουσικής.

Έχει δώσει πολλές συναυλίες στο Βελβεντό (με κορυφαία εκδήλωση την συναυλία-συνεργασία με τον μουσικοσυνθέτη Γιώργο Χατζηνάσιο, τον Αύγουστο του 2014). Η μικτή χορωδία έχει εμφανισθεί με επιτυχία σε χορωδιακές εκδηλώσεις και σ’ άλλες πόλεις της χώρας μας, αλλά και εκτός Ελλάδος. Από τον Απρίλιο του 2006 διοργανώνει με επιτυχία κάθε χρόνο συναντήσεις χορωδιών στο Βελβεντό.

Το Νοέμβριο του 2013, τον Μάρτιο του 2015 και τον Νοέμβριο του 2017 συμμετείχε στο 6ο , 7ο  και 8ο Διεθνές Φεστιβάλ Φιλαρμονικών – Χορωδιών – Ορχηστρών του Συνδέσμου Φιλαρμονικών Χορωδιών Ελλάδας που πραγματοποιήθηκε στη Θεσσαλονίκη.

Τον Μάρτιο του 2016 η μικτή χορωδία πήρε μέρος στο Διεθνές φεστιβάλ χορωδιών και χορού στην Βουδαπέστη.

Τον Απρίλιο του 2018 η χορωδία ενηλίκων πήρε μέρος στον Πανελλήνιο Διαγωνισμό της Χ.Ο.Ν. στον Πειραιά, αποσπώντας το πρώτο βραβείο.

Το Μάρτιο του 2011 σχηματίστηκε η παιδική χορωδία, που αποτελείται από 25 παιδιά κι ένα χρόνο αργότερα σχηματίστηκε η Εφηβική χορωδία κοριτσιών που αποτελείται από 20 χορωδούς.

Τη διδασκαλία και τη διεύθυνση όλων των τμημάτων έχει αναλάβει από το 2008 η Αλεξάνδρα Παπά.